(Ministru kabineta

2014. gada \_\_. \_\_\_\_\_\_\_\_\_

rīkojums Nr. \_\_\_)

# Grozījumu Koncepcijā par publisko pakalpojumu sistēmas pilnveidi

# kopsavilkums

Saskaņā ar Latvijas Nacionālo attīstības plānu 2014. – 2020. gadam VARAM ir uzticēts īstenot darbību „Klātienes klientu apkalpošanas centru (attīstības aģentūru) tīkla izveide”[[1]](#footnote-1).

Ministru kabinets 2013. gada 19. februārī ar rīkojumu Nr. 58 „Par Koncepciju par publisko pakalpojumu sistēmas pilnveidi” apstiprināja pasākumu kopumu, kas ir vērsts uz klientu – iedzīvotāju, uzņēmēju un citu pakalpojumu saņēmēju vajadzībām atbilstošu pakalpojumu izveidi un to sniegšanas organizēšanu. Ar minēto rīkojumu VARAM tika uzdots īstenot vienota klientu apkalpošanas centru tīkla izmēģinājumprojektu, lai ierobežotā telpā un laikā pārbaudītu vienas pieturas aģentūras principa ieviešanas praktiskos aspektus un pamatojoties uz gūtajām atziņām, izstrādātu Publisko pakalpojumu sistēmas pilnveides koncepcijas klātienes apkalpošanas rīcības virzienu.

Ievērojot Deklarācijā par Laimdotas Straujumas vadītā Ministru kabineta iecerēto darbību 110. punktā[[2]](#footnote-2) un Valdības rīcības plāna 110.2. apakšpunktā[[3]](#footnote-3) noteikto, VARAM ir īstenojis vienas pieturas aģentūras izmēģinājumprojektu un, pamatojoties uz izmēģinājumprojekta rezultātiem un konsultējoties ar pašvaldībām, **aktualizējis Publisko pakalpojumu** **sistēmas pilnveides koncepcijas 5.3. apakšnodaļu „5.3. Risinājumu bloks – Vienota klātienes klientu apkalpošanas attīstība”, 6. nodaļu „6. Rīcības plāns koncepcijas īstenošanai” un 7. nodaļu „Ietekme uz valsts un pašvaldību budžetiem”** (turpmāk – koncepcija).

Vienotas klientu klātienes apkalpošanas pilnveides **mērķis** ir nodrošināt iedzīvotāju un uzņēmēju vajadzībām un vienas pieturas aģentūras principam atbilstošu publisko pakalpojumu klātienes sniegšanas organizēšanu, veicinot optimālu pakalpojumu pieejamību visā valsts teritorijā. Klientu klātienes apkalpošanas attīstības mērķa sasniegšanai ir izvirzīti uzdevumi laika periodam līdz 2020. gadam.

Vienotas klientu klātienes apkalpošanas attīstības piedāvājums ietver divus valsts un pašvaldību vienoto klientu apkalpošanas centru (turpmāk – VPVKAC) tīkla izveides risinājumus:

* **I risinājums** paredz VPVKAC izveidi 89 novadu nozīmes, 21 reģionālās nozīmes un 9 nacionālās nozīmes attīstības centros;
* **II risinājums** paredz VPVKAC izveidi 89 novadu nozīmes un 21 reģionālās nozīmes attīstības centros.

Abi izstrādātie risinājumi paredz vienas pieturas aģentūras principa ieviešanu, organizējot klientu klātienes apkalpošanu pašvaldību VPVKAC 89 novadu un 21 reģionālās nozīmes attīstības centros. Diferencēta pieeja ir ietverta I risinājumā, kurā klātienes apkalpošanas centru izveide tiek plānota arī 9 nacionālās nozīmes centros. Atbilstoši Ministru kabineta apstiprinātajam klientu apkalpošanas centru izveides virzienam, katrs konkrētais klientu apkalpošanas centrs 21 reģionālās nozīmes un 9 nacionālās nozīmes attīstības centros tiks veidots, Ministru kabinetam pieņemot atsevišķu lēmumu. Šāda pieeja izvēlēta, ņemot vērā katra klientu apkalpošanas centra izveides atšķirīgos aspektus.

Piedāvātie risinājumi neparedz jaunas valsts pārvaldes institūcijas izveidošanu. Risinājuma varianti balstās uz starpinstitucionālo sadarbību, VARAM nodrošinot ieviešanas un īstenošanas procesu koordināciju, metodisko atbalstu, koplietošanas infrastruktūras izveidi un uzturēšanu.

Klātienes klientu apkalpošanas centru darbības organizēšanā tiek ievērota vienota klātienes apkalpošanas prakse un darba organizēšana, t.sk., vienota valsts minimālā pakalpojumu pieejamība 89 novadu attīstības centros, vienota VPVKAC infrastruktūra – koplietošanas klientu apkalpošanas telpas, publisko pakalpojumu daudzkanālu platforma, dokumentu loģistika un IKT nodrošinājums.

Vienotas klientu klātienes apkalpošanas pilnveidošanā ar šo koncepciju tiek piedāvāts **pieņemt I risinājumu**.

Latvijas Nacionālā attīstības plānā (tuprmāk – NAP) paredzētais kopējais indikatīvais finansējums koncepcijas īstenošanai ir plānots 56.95 milj. EUR (35 milj. LVL) apjomā. Piedāvātā koncepcijas I risinājuma kopējais plānotā finansējuma apjoms veido **42,06** milj. EUR.

Darbības „Klātienes klientu apkalpošanas centru (attīstības aģentūru) tīkla izveide” izpildei NAP atvēlēts 21,34 milj. EUR (15 milj. LVL), no tiem budžeta līdzekļi 14,23 milj. EUR (10 milj. LVL) un pašvaldību finansējums / līdzfinansējums 7,11 milj. EUR (5 milj. LVL). Piedāvātā koncepcijas I risinājuma īstenošanai plānoti **27,56** milj. EUR.

Darbības „Publiskās pārvaldes IKT centralizētu platformu izveide” izpildei atvēlēts 35,61 milj. EUR (25 milj. LVL), ko sastāda ES struktūrfonda devums 30,28 milj. EUR (21,28 milj. LVL) un valsts budžeta līdzekļi 5,34 milj. EUR (3,75 milj. LVL) apjomā[[4]](#footnote-4). No šīs darbības izpildei atvēlētās kopsummas publisko pakalpojumu piegādes platformas izveidei tiek rezervēti **14,5** milj. EUR.

Koncepcija ir izskatīta un saskaņota darba grupā, kas izveidota ar 2013. gada 7. maija Vides aizsardzības un reģionālās attīstības ministrijas rīkojumu Nr. 175 „Par klientu apkalpošanas centru tīkla pilotprojekta īstenošanas darba grupas izveidi”. Sabiedriskai apspriedei no 2014. gada 14. augusta līdz 28. augustam VARAM mājas lapā tika publicēts koncepcijas projekts. Koncepcijas izstrādes gaitā visi iesniegtie priekšlikumi tika izvērtēti un iespēju robežās ņemti vērā.

Vides aizsardzības un reģionālās attīstības ministrs R. Naudiņš

Vīza:

valsts sekretārs G. Puķītis

27.10.2014. 09:00

666

M.Anspoka, 66016538

[Maija.Anspoka@varam.gov.lv](mailto:elina.granta@varam.gov.lv)

1. ## Latvijas Nacionālais attīstības plāns 2014. – 2020. gadam. NAP 2020 indikatīvā finanšu pamatojuma dokuments: http://www.pkc.gov.lv/par-nap2020/nap2020-indikat%C4%ABv%C4%81-finan%C5%A1u-pamatojuma-dokuments

   [↑](#footnote-ref-1)
2. http://www.mk.gov.lv/lv/mk/darbibu-reglamentejosie-dokumenti/Straujumas-valdibas-deklaracija/ [↑](#footnote-ref-2)
3. http://www.mk.gov.lv/lv/mk/darbibu-reglamentejosie-dokumenti/straujumas-valdibas-ricibas-plans/ [↑](#footnote-ref-3)
4. ## Latvijas Nacionālais attīstības plāns 2014. – 2020. gadam. NAP2020 indikatīvā finanšu pamatojuma dokuments: http://www.pkc.gov.lv/par-nap2020/nap2020-indikat%C4%ABv%C4%81-finan%C5%A1u-pamatojuma-dokuments

   [↑](#footnote-ref-4)